Skábma – Snowfall

Skábma – Snowfall lii ive 2022 videospellâ, mii lii uážžum inspiraatio sämmilii kulttuurist já sämmilijn mainâsijn. Tamperelâš spellâirâttâs Red Stage Entertainment lii vuávám speelâ. Ohtâ spellâirâttâs vuáđudeijein já speelâ vuávájeijein, Marjaana Auranen, lii jieš sämmilâš.

Skábma – Snowfall lii fantasia- já mainâsspellâ. Speelâ vuávájeijeeh láá jiejah ráhtám speelâ juonâ, veikkâ eres ulmui vuáttámušah láá movtijdittâm speelâ rähtimist. Mainâseh láá nurrum pirrâ Säämi. Siämmáá mainâsist kávnojeh távjá eenâb ko ohtâ versio. Speelâ vuáváámist mainâs uásih láá valdum tiebbin tääbbin, já toh láá ovtâstittum ohtân mainâsin. Ton lasseen, ete speelâ tyehin lii sämmilâš kulttuur, taat lii meiddei vuosmuš tohe, ko stuorrâ videospellâ lii jienâčaittâlum ollásávt tavesämikielân.

Juonâ álgá tast, ko nuorâ puásuikeččee Áilu kávná puáris já vájáldittum nuáidiruumbu. Sun aalgât pálgás, vâi sun šodâččij uáinojeijen já pyeredeijen. Spellâ lii spellâmnáál tiäturáin, já tom puáhtá uástiđ spellâkaavpijn neetist. Vuáváámeh láá, ete spellâ almostuvá meiddei konsolspellân aldapuátteevuođâst.

Palhâšumeh
Skábma – Snowfall vuoitij ive 2022 palhâšume Suomâ pyeremus kreatiivlâžžân spellân.

Ive 2023 Nordic Games Awards -kištoost Skábma – Snowfall vuoitij kyehti palhâšume: tave-enâmij pyeremus spellâ já pyeremus taaiđâ. Kišto eehidjuhle uárnejui vyesimáánu 25. peeivi 2023 Malmöst, Ruotâst.

Fáádást eres soojijn
Speelâ päikkisiijđoh 

Käldeeh

Luokka:Fiäráánspeelah
Luokka:Ive 2022 videospeelah
Luokka:Sämmilâš mytologia
Luokka:Suomâst rahtum videospeelah
Luokka:Windows-speelah